**Na temelju članka 58. i 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 156/23 na snazi od 4. 1. 2024.) i Statuta Gimnazije Antuna Gustava Matoša, Školski odbor na sjednici održanoj dana 9. 1. 2024. godine donio je**

**ETIČKI KODEKS**

**GIMNAZIJE ANTUNA GUSTAVA MATOŠA, SAMOBOR**

Članak 1.

Etičkim kodeksom neposrednih nositelja odgojno-obrazovne djelatnosti Gimnazije Antuna Gustava Matoša određuje se etičnost kao skup načela, prava i obveza kojima se uređuju međuljudski i profesionalni odnosi između radnika i svih drugih korisnika usluga Gimnazije Antuna Gustava Matoša (u daljnjem tekstu Škole).

Svrha Etičkog kodeksa je poticanje razumijevanja i prihvaćanja temeljnih načela moralno opravdanoga ponašanja i promicanje etičkih vrijednosti svih radnika Škole, učenika i roditelja.

Etički kodeks promiče načela poštovanja integriteta i dostojanstva osobe, privatnosti, jednakosti, pravednosti, tolerancije, profesionalnosti, odgovornosti i poštovanja zakona i pravnih postupaka.

Izrazi koji se u ovom Etičkom kodeksu koriste u muškom rodu upotrijebljeni su neutralno te se odnose na osobe svih rodnih identiteta.

Članak 2.

Etičkog kodeksa trebaju se pridržavati svi radnici Škole i osobe koje nisu radnici škole, ali sudjeluju u njezinom radu i djelovanju.

Članak 3.

Škola donošenjem Etičkog kodeksa osigurava svakom radniku, učeniku, roditelju i ostalim korisnicima usluga Škole ostvarivanje svih ljudskih prava unutar Škole te poštovanje svih prava zajamčenih Ustavom Republike Hrvatske.

Članak 4.

Svi učenici, roditelji i druge zainteresirane osobe za rad Škole bit će upoznati s Etičkim kodeksom i pravilima ponašanja koja imaju pravo očekivati od radnika Škole.

Članak 5.

Svaki radnik Škole, učenik i njegov roditelj treba se ponašati u skladu s načelom jednakosti i pravednosti. Nedopustiva je svaka diskriminacija, zlostavljanje, uznemiravanje ili iskorištavanje.

Nedopustivo je ponižavanje, omalovažavanje i obezvređivanje druge osobe, klevetanje i širenje neistina o drugim osobama.

Ne odobrava se bilo koja vrsta djelovanja kojoj je cilj stvaranje povlaštene pozicije pojedinaca ili skupina te namjerno predstavljanje osobnih stavova kao službenog stava radi stjecanja osobne koristi ili promocije.

Članak 6.

Boravak u prostorima Škole pod utjecajem alkohola ili drugih opojnih sredstava smatra se težim kršenjem Etičkog kodeksa.

Članak 7.

Uznemiravanjem se smatra svako neprimjereno ponašanje prema drugoj osobi koje ima za cilj ili koje stvarno predstavlja povredu osobnog dostojanstva, ometa njezino obavljanje radnih zadataka ili smanjuje kvalitetu života te osobe.

Uznemiravanjem se smatra svaki čin, pojedinačan ili ponavljan, verbalni, neverbalni ili fizički, kao i stvaranje ili pridonošenja stvaranju neugodnih i neprijateljskih radnih i obrazovnih okolnosti koje drugu osobu zastrašuju, vrijeđaju ili ponižavaju.

Stanje intoksikacije alkoholom ili drugim opojnim sredstvima ne može se smatrati olakotnom okolnošću u slučajevima uznemiravanja.

Članak 8.

Seksualno uznemiravanje obuhvaća neželjena ponašanja koja nužno ne uključuju fizički dodir, a osobu dovode u neugodan i ponižavajući položaj te izazivaju osjećaj srama. Radi se o nedopustivom ponašanju koje karakterizira izostanak pristanka ili odbijanje druge strane, a uključuje:

* ponavljano neželjeno upućivanje verbalnih i fizičkih prijedloga seksualne naravi drugoj osobi
* fizičko napastovanje
* ponavljano neželjeno iznošenje šala i opaski koje imaju seksualnu konotaciju uključujući referiranje na spol i seksualni identitet
* ruganje i ismijavanje koje je spolno obojeno
* izlaganje spolno uvredljivog i uznemiravajućeg materijala
* zahtijevanje seksualnih usluga
* neprihvatljivim se smatra vršenje pritiska na osobu koja je odbila ili prijavila takvu vrstu ponašanja
* neprihvatljivim se smatra i zanemarivanje prijava seksualnog uznemiravanja odnosno kršenje Protokola o postupanju u slučaju seksualnog nasilja.

Članak 9.

Plagiranje ili doslovno prenošenje tuđih riječi, kao i parafraziranje tuđih ideja i misli bez navođenja autora smatra se krađom tuđeg intelektualnog vlasništva. Plagiranje je prepoznato kao najteži akademski prekršaj pa otkrivanje istoga rezultira pedagoškim mjerama propisanih Pravilnikom o kriterijima za izricanje pedagoškim mjera.

Članak 10.

Radnici Škole trebaju odgovorno, savjesno i profesionalno ispunjavati svoje obveze prema učenicima, kolegama, roditeljima i ostalim suradnicima.

Trebaju biti pravedni i ne smiju dopustiti da predrasude utječu na njihovu objektivnost u radu.

Radnici Škole ne smiju zloupotrebljavati svoj autoritet i ne smiju dopustiti da osobni interesi i

odnosi utječu na etičko i profesionalno obavljanje radnih obveza.

Članak 11.

Podatci o učenicima, roditeljima, nastavnicima i drugim korisnicima usluga Škole smatraju se profesionalnom tajnom.

Moguće je objaviti afirmativne podatke o učeniku, no uz suglasnost roditelja.

Članak 12.

Svi radnici Škole trebaju održavati i poticati suradnju u profesionalnim odnosima te se kloniti procjene stručnosti kolega i javnog iznošenja takvih procjena.

Članak 13.

Svi odgojno-obrazovni djelatnici trebaju uvažavati i prihvaćati različite potrebe učenika, poticati odnose međusobnog poštovanja i tolerancije, voditi brigu o intelektualnom i moralnom razvoju učenika, promicati ljudska prava, poticati učenike na kritičku iargumentiranu komunikaciju.

Članak 14.

Radnici koji se primaju u radni odnos moraju prije potpisivanja ugovora o radu biti upoznati s odredbama ovoga Etičkoga kodeksa i potpisom potvrditi da će se istoga pridržavati.

Članak 15.

Svi radnici Škole trebaju izbjegavati sukobe interesa.

Članak 16.

Radi savjetovanja Škole u pitanjima ostvarenja Etičkog kodeksa te razvoja i primjene etičkih standarda u Školi osniva se Etičko povjerenstvo.

Etičko povjerenstvo donosi mišljenja o načelnim pitanjima kao i o usklađenosti ponašanja u konkretnim slučajevima s načelima i odredbama Etičkog kodeksa.

Etičko povjerenstvo imenuje ravnatelj uz suglasnost Nastavničkog vijeća i kandidiranih članova, na rok od 2 godine.

Etičko povjerenstvo ima 3 člana iz reda skupa svih radnika.

Ako se mišljenje traži u vezi s pitanjem koje se tiče ponašanja učenika ili je pitanje od neposredne važnosti za učenike, povjerenstvo se proširuje za dva člana koji se imenuju iz reda učenika. Imenuje ih Vijeće učenika.

Ako se radi o konfliktu roditelja učenika, povjerenstvo se proširuje za dva člana iz Vijeća roditelja koje imenuje Vijeće roditelja.

Odluku o uključivanju dodatnih članova donosi predsjednik Etičkog povjerenstva.

Članak 17.

Prvi sastanak novoizabranog Etičkog povjerenstva saziva ravnatelj Škole elektroničkom poštom u roku od 15 dana od izbora članova. Na prvom sastanku članovi povjerenstva biraju predsjednika. Predsjednik povjerenstva zadužen je za sazivanje daljnjih sastanaka Etičkog povjerenstva.

Članak 18.

Povjerenstvo svoj posao obavlja na sjednicama. Sjednice saziva predsjednik Povjerenstva. Predsjednik Povjerenstva vodi sjednicu, osigurava red i skrbi za učinkovitost rada na sjednici. Sjednice Povjerenstva su zatvorene za javnost. O sadržaju sjednica vodi se zapisnik. Zapisnik o radu na sjednici Povjerenstva sadrži: dan, mjesto i vrijeme održavanja sjednice, imena nazočnih članova Povjerenstva, imena stranaka u postupku i ostalih pozvanih i nazočnih na sjednici te prijedlog zaključka. Zapisnik može sadržavati i iskaze osoba koje su sudjelovale u postupku. Zapisnik vodi član Povjerenstva kojeg odredi predsjednik Povjerenstva.

Povjerenstvo može pravovaljano odlučivati kada su sjednici nazočni svi članovi povjerenstva. Odluke Povjerenstva donose se većinom glasova. Glasovanje na sjednicama je javno, a u zapisnik se unose rezultati glasovanja.

Članak 19.

O pokretanju postupka Povjerenstvo odlučuje na temelju vlastite inicijative ili prijedloga nastavnika, drugih radnika, učenika i roditelja učenika Škole koje u pisanoj formi obrazlaže zahtjev za pokretanje postupka o osnovanoj sumnji da su prekršene norme Etičkog kodeksa Škole.

Povjerenstvo obvezno razmatra svaku inicijativu ili prijedlog za pokretanje postupka.

O pokretanju postupka Povjerenstvo odlučuje javnim glasovanjem, većinom glasova članova Povjerenstva.

Zahtjev za pokretanjem postupka mora točno i precizno opisati sljedeće:

* načelno pitanje o kojem je riječ
* konkretne okolnosti slučaja i ponašanja sukladno kojima se na temelju načela i pravila Etičkog kodeksa traži mišljenje.

Uz zahtjev se mogu podnijeti i relevantne isprave i materijal, kao i navodi o odredbama Etičkog kodeksa u vezi s kojima se osobito traži mišljenje.

Zahtjev se dostavlja na službenu elektroničku adresu Škole ili u pisanom obliku osobno u tajništvo Škole.

Članak 20.

U postupku ispitivanja povreda Etičkog kodeksa treba osigurati jednake mogućnosti pritužbe i ravnopravan položaj za sve sudionike.

Članak 21.

Nakon primitka zahtjeva predsjednik Etičkog povjerenstva saziva sastanak povjerenstva u roku 15 dana od dana primitka zahtjeva.

Povjerenstvo može od podnositelja zahtjeva zatražiti dodatna razjašnjenja i obavijesti.

Ako se u zahtjevu traži mišljenje o konkretnom slučaju, povjerenstvo može zatražiti očitovanje i razjašnjenje od zainteresiranih osoba.

Ako podnositelj zahtjeva traži ispitivanje etičnosti ponašanja određenog radnika Škole, tom radniku se mora omogućiti da se izjasni o navodima i iznese svoje argumente.

Etičko povjerenstvo Škole svoje mišljenje daje isključivo na temelju navoda i podataka iz zahtjeva, priloga uz zahtjev i dodatnih razjašnjenja podnositelja zahtjeva i drugih osoba.

Povjerenstvo ne provjerava navode iz zahtjeva i očitovanja niti ima istražne ovlasti utvrđivati činjenice po vlastitoj inicijativi.

Ako se navodi o činjenicama iz zahtjeva i navodi o činjenicama iz očitovanja razlikuju, a o istinitosti spornih tvrdnji ne može se zaključiti iz materijala koji je podnesen u postupku, povjerenstvo će tu okolnost navesti u svom mišljenju te se ograničiti na davanje stajališta o načelnom pitanju.

Ako je u zahtjevu zatraženo mišljenje o sukladnosti određenog ponašanja s izričito navedenim odredbama Etičkog kodeksa, Etičko povjerenstvo dužno je svoje mišljenje dati o sukladnosti s tim odredbama, no povjerenstvo je ovlašteno mišljenje proširiti i na sukladnost ponašanja s drugim načelima i pravilima Etičkog kodeksa.

Članak 22.

Mišljenje se donosi u pisanom obliku elektroničkom poštom i predaje ravnatelju i strankama u postupku u roku 30 dana od dana primitka zahtjeva. Ako je povjerenstvo zatražilo dodatna razjašnjenja i obavijesti taj se rok računa od njihova primitka, no i tada mišljenje mora biti izneseno najkasnije u roku 60 dana od dana primitka zahtjeva.

Ovi rokovi ne teku za vrijeme godišnjih odmora.

Mišljenje povjerenstva mora sadržavati sljedeće:

* opis zahtjeva i pitanja o kojima je povjerenstvo raspravljalo
* navode o načelima i pravilima Etičkog kodeksa koje je u povodu zahtjeva povjerenstvo uzelo u obzir
* stajalište povjerenstva o tome je li ponašanje opisano u zahtjevu u skladu s Etičkim kodeksom ili ne
* razloge za mišljenje povjerenstva
* podatak o tome je li mišljenje doneseno jednoglasno ili ne.

Ako je mišljenjem utvrđeno da određeno ponašanje nije u skladu s načelima i pravilima Etičkog kodeksa, ono može sadržavati i:

* ocjenu povjerenstva o stupnju nesukladnosti i težini povrede etičkih načela uzrokovane takvim ponašanjem
* stajalište povjerenstva o načinima na koje se moglo izbjeći nesukladnost ponašanja s Etičkim kodeksom i/ili o mjerama koje bi mogle doprinijeti da do takvih povreda ubuduće ne dolazi.

Ako mišljenje nije dano jednoglasno, članovi povjerenstva koji su imali različito stajalište od većine, ovlašteni su svoja izdvojena mišljenja priložiti uz mišljenje povjerenstva.

Iznimno, ako povjerenstvo zaključi da mu na temelju zahtjeva nije moguće donijeti svoje mišljenje, da nije nadležno za davanje mišljenja ili ako iz bilo kojeg drugog razloga ne može donijeti mišljenje, predsjednik povjerenstva je dužan o tome obavijestiti podnositelja u roku od 30 dana, te detaljno navesti razloge za ne donošenje mišljenja.

Članak 23.

Ravnatelj Škole, ili po njemu ovlaštena osoba, dužna je sve radnike upoznati s odredbama ovog Etičkog kodeksa.

Članak 24.

Etički kodeks se ističe na vidnom mjestu u Školi.

Etički kodeks objavljuje se na mrežnoj stranici Škole.

Etički kodeks mora poznavati svaki radnik i učenik Škole.

Članak 25.

Etičko povjerenstvo imenovat će se u roku dva mjeseca od dana stupanja na snagu Etičkog kodeksa.

Članak 26.

Ovaj Etički kodeks stupa na snagu danom objave na oglasnoj ploči Škole, njegovim stupanjem na snagu prestaju važiti odredbe prijašnjeg Etičkog kodeksa.